Ma en haar vierjarige dogtertjie aangevalArgieffoto ŉ 35-jarige ma van Reitz in die Vrystaat is dood toe haar eks haar Dinsdag met ŉ mes aangeval het ná ŉ huishoudelike onderonsie. Hul vierjarige dogtertjie het ŉ meswond in haar arm opgedoen. Die 33-jarige verdagte, wat onlangs van bed en tafel van Nthabiseng Mokoena geskei is, het Dinsdag na hul huis in Petsana teruggekeer, het kapt. Zweli Mohobeleli, woordvoerder van die polisie, gesê. “Ná ŉ stryery het hy Nthabiseng verskeie kere met ŉ mes aangeval. Die dogtertjie is ook tydens die aanval beseer.” Nthabiseng is op die toneel dood verklaar. Die dogtertjie is na ŉ hospitaal in Reitz geneem, waar sy steke ontvang het en later ontslaan is. Mohobeleli het gesê die dogtertjie is tans by haar ma se familie. “Die polisie is oor die voorval in kennis gestel en beamptes het flink reageer. Die verdagte is tot by ŉ koppie in Petsana agtergevolg waar hy in hegtenis geneem is. Hy het ŉ tou in sy besit gehad wat hy vermoedelik wou gebruik om sy eie lewe te neem,” het Nthabiseng bygevoeg. Die man sal na verwagting Vrydag in die Reitz-landdroshof verskyn op aanklag van moord en poging tot moord.